Уладзіслаў Васілючак

**Уладзіслаў Васілючак** ( 28 сакавіка 1994 году) — беларускі футбаліст, брамнік «Смаргоні».

## Кар’ера
Выхаванец лідзкай ДЮСШ. З 2011 году пачаў выступаць за дубль гарадзенскага «Нёмана». З сэзону 2013 году канчаткова замацаваўся ў якасьці трэцяга брамніка, гуляючы за дубль. Доўгі час гульцу бракавала мажлівасьці дэбютаваць у асноўнай камандзе. Па заканчэньні сэзону 2014 году «Нёман» пакінулі асноўныя брамнікі — Аляксандар Суліма і Марус Рапаліс. У выніку, сэзон 2015 году Васілючак распачаў ужо ў якасьці асноўнага брамніка гарадзенцаў. 21 сакавіка 2015 году дэбютаваў у першым складзе каманды ў чвэрцьфінальным матчы Кубка Беларусі супраць БАТЭ (0:1). Пазьней, аднак, пачаў саступаць месца ў асноўным складзе Сяргею Курганскаму. 22 жніўня 2015 году Васілючак прапусьціў 7 мячоў у матчы супраць БАТЭ (выніковы лік 1:7), пасьля чаго больш не зьяўляўся на полі ў чэмпіянаце 2015 году.

У пачатку 2016 году праходзіў прагляд у самарскіх «Крылах Саветаў», які, аднак, скончыўся анічым. У выніку Ўладзіслаў вярнуўся ў Горадню, але новы кантракт не складаў, бо жадаў мець рэгулярную гульнявую практыку, якую трэнэрскі штаб клюбу ня мог гарантаваць. Кіраўніцтва «Нёмана» плянавала аддаць Уладзіслава ў арэнду ў «Ліду», аднак у лідзкім клюбе ўжо знайшлі іншых выканаўцаў. 7 красавіка 2016 году нарэшце падпісаў новы кантракт зь «Нёманам» да сканчэньня 2018 году У красавіку 2016 году аддадзены ў арэнду клюбу «Смаргонь» да канца сэзону. У ліпені 2016 году ізноў на правах арэнды перайшоў у мікашэвіцкі «Граніт», дзе стаў асноўным брамнікам, але ня здолеў выратаваць клюб ад вылету ў Першую лігу.

У сьнежні 2016 году аддадзены ў арэнду клюбу «Гарадзея» да канца сэзону 2017 году. Пачынаў сэзон 2017 году другім брамнікам, а пазьней пачаў чаргавацца на полі зь Мікалаем Раманюком. Па заканчэньні ў лістападзе году вярнуўся ў «Нёман», але ўжо ў сьнежні 2017 году арэнда была падоўжаная яшчэ на адзін сэзон. У першай палове 2018 году згуляў за «Гарадзею» ў двух матчах, і ў жніўні 2018 году паводле пагадненьня бакоў пакінуў каманду, вярнуўшыся ў «Нёман» з арэнды. У другой палове сэзону 2018 году заставаўся ў гарадзенскім клюбе, дзе быў другім брамнікам, а таксама гуляў за дубль. У сакавіку 2019 году аддадзены ў арэнду «Лідзе» да канца сэзону, дзе быў асноўным брамнікам. У ліпені 2019 году аддадзены ў арэнду клюбу «Іслач». У 2020 годзе, скасаваўшы дамову з гарадзенцамі, склаў паўнавартасную дамову з прысталічным клюбам. У сэзоне 2020 году быў другім брамнікам пасьля Ягора Хаткевіча, а ў 2021 годзе нарэшце замацаваўся ў стартавым складзе каманды.

У студзені 2022 году па заканчэньні кантракта пакінуў «Іслач». Неўзабаве выправіўся на прагляд у гарадзенскі «Нёман» і ў хуткім часе падпісаў кантракт з клюбам. Пачынаў сэзон 2022 году на лаўцы запасных, а зь лета замацаваўся ў першай адзінаццатцы каманды. У пачатку 2023 году праходзіў прагляд у казаскім «Кызылжары» і расейскім «Дынама» з Махачкалы, але камандам не падышоў. У выніку ў сакавіку 2023 году ўзмоцніў склад «Слуцка», дзе стаў асноўным брамнікам. У ліпені 2023 году паводле пагадненьня бакоў пакінуў слуцкі клюб і неўзабаве стаў гульцом азэрбайджанскага «Кяпазу». Пакінуў каманду ў лютым 2024 году. У красавіку 2024 году падпісаў кантракт з казаскім «Туранам». У 2025 годзе вярнуўся на радзіму, стаўшы брамнікам «Смаргоні».

### Міжнародная
Улетку 2013 году выступаў за малодшую моладзевую зборную Беларусі (да 20 гадоў) на міжнародным турніры ў Гішпаніі. 9 верасьня 2013 году дэбютаваў у моладзевай зборнай Беларусі ў адборачным матчы чэмпіянату Эўропы супраць аднагодак з Францыі. З таго часу стаў асноўным брамнікам моладзевай зборнай. У ліпені 2017 году выступаў за другую зборную Беларусі на Кубку Караля ў Тайляндзе, правёўшы на турніры ўвесь матч супраць зборнай Буркіна-Фасо (0:0).

## Статыстыка

## Крыніцы

## Вонкавыя спасылкі
* Профіль на сайце «Нёману»
* Статыстыка «ПБ-Инфо»
* 
* 
* 

Катэгорыя:Беларускія футбалісты